Diari Oficial de la Generalitat Valenciana


Sumari del DOGV 4098, del 02-10-2001 (2001/9259)

ACORD de 26 de juliol de 2001, de la Comissió Territorial d'Urbanisme de Castelló, relatiu al pla especial de la planta de tractament dels fems de ramaderia porcina al municipi de Castellfort.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4098

Data del DOGV
:   02-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9259


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Castellfort
    * pla d'urbanisme

ACORD de 26 de juliol de 2001, de la Comissió Territorial d'Urbanisme de Castelló, relatiu al pla especial de la planta de tractament dels fems de ramaderia porcina al municipi de Castellfort. [2001/F9259]
  
Vist l'expedient relatiu al pla especial de la planta de tractament dels fems de ramaderia porcina al municipi de Castellfort, i de conformitat amb els següents,
  
Antecedents
  
Primer. El Ple de la Diputació Provincial de Castelló, en la sessió de 19 de desembre de 2000, va acordar exposar al públic el pla especial complementari del projecte d'obra pública anomenada «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Castellfort», projecte elaborat per la societat concessionària del servei administratiu. La informació al públic es va efectuar mitjançant anuncis inserits en el periòdic El Mundo, de 18 de gener de 2001, i en el Diari Oficial de la Generalitat Valenciana de 30 de gener de 2001. Transcorregut el període d'informació al públic, durant el qual no es van formular al·legacions, el Ple de la Diputació Provincial va aprovar provisionalment el pla en la sessió de 27 de març de 2001, després de la qual cosa l'expedient té entrada en el Servei Territorial d'Urbanisme, per a la seua aprovació definitiva, el 8 de maig de 2001. Mitjançant escrits de 14 de maig de 2001 es va sol·licitar informe de la Direcció Territorial de Medi Ambient i del Servei de Gestió de Residus de la Conselleria de Medi Ambient, i es va oferir el tràmit d'audiència a l'Ajuntament de Castellfort.
  
Segon. El pla especial està format per memòria i plànols.
  
Tercer. L'objecte del projecte és servir de documentació complementària, als efectes urbanístics, del «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Castellfort», actuació que s'emplaça en el sòl no urbanitzable d'aquest municipi. En concret, amb el pla es crea la corresponent reserva de sòl, la superfície total de la qual és de poc menys de 10 hectàrees. Igualment el pla estableix expressament que amb la reserva de sòl dotacional podran obtenir-se els terrenys mitjançant expropiació.
  
Quart. El 21 de maig de 2001 ha emés informe la Direcció Territorial de la Conselleria de Medi Ambient.
  
Fonaments de dret
  
Primer. L'article 81 de la Llei 6/1994, de 15 de novembre, Reguladora de l'Activitat Urbanística (en endavant LRAU) estableix que la realització material de qualsevol obra pública exigeix verificar la seua compatibilitat amb l'ordenació urbanística i territorial. El procediment previst en l'article 81 de la LRAU per a efectuar aquesta verificació està desenvolupat en els articles 169 a 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV). Segons tots aquests preceptes, aqueixa verificació es porta a terme sotmetent el projecte d'obra als tràmits propis de l'aprovació dels plans especials.
  
En el present cas, la Diputació Provincial de Castelló necessita portar a terme el «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Castellfort», per a la qual ha utilitzat el procediment previst en els citats preceptes legals.
  
Segon. L'article 37 de la LRAU estableix que els plans especials poden ser promoguts per les distintes administracions públiques quan, per a poder exercir les seues respectives competències sectorials, necessiten establir noves determinacions en l'ordenació urbanística vigent. Segons l'article 149 del Reglament de Planejament de la Comunitat Valenciana (RPCV), «els particulars (...) en qualitat de concessionaris de l'administració» poden elaborar aquests plans especials. Al seu torn, l'article 168.1.B) del RPCV estableix que «la convocatòria d'informació al públic i l'aprovació provisional dels plans especials formulats i tramitats per administració no municipal, correspondrà (...) a l'òrgan que dispose la legislació reguladora de l'entitat o organisme promotor del projecte». De conformitat amb aquesta normativa, el Ple de la Diputació Provincial de Castelló és competent per a acordar tant el sotmetiment d'informació al públic com l'aprovació provisional del present projecte d'obra tramitat com a pla especial.
  
La tramitació del projecte ha donat ple compliment al que estableix l'article 38.2.B) i C) de la LRAU, atés que, d'una banda, el projecte diligenciat ha estat exposat al públic tant a l'ajuntament afectat com en un local de l'administració promotora del pla situat a la capital de la província i, per un altre, s'ha donat adequada intervenció a l'ajuntament afectat, que ha pogut al·legar tot el que ha considerat convenient, sense que haja efectuat cap objecció a l'aprovació del pla.
  
Tercer. La documentació és correcta, d'acord amb el que resulta de l'article 81 de la LRAU i 170.1 del RPCV. En aquest sentit, i segons el que exigeixen aquests preceptes, s'ha completat el document del projecte bàsic de l'obra amb els documents característics del pla especial.
  
En aquest sentit, s'ha de tenir en compte que l'article 12 de la LRAU estableix, en la seua lletra E, que una de les comeses dels plans especials, complementant o fins i tot modificant el planejament general, és el de la creació o ampliació de reserves de sòl dotacional. D'altra banda, segons l'article 11 de la LRAU, els plans podran preveure reserves de sòl dotacional en sòl no urbanitzable quan siga convenient per al millor servei públic. Finalment, l'article 58.4 de la LRAU enumera, entre els distints usos previstos dins de les reserves de sòl dotacional públic, el de serveis administratius. De tot això se segueix la possibilitat legal de preveure a través d'un pla especial la creació d'una reserva de sòl dotacional, dins del sòl no urbanitzable, on puga ubicar-se aquest tipus de centre, el qual és emmarcable dins de la categoria dels serveis administratius.
  
Quart. El 21 de maig de 2001 ha emés informe la Direcció Territorial de la Conselleria de Medi Ambient. En l'informe s'assenyala literalment el següent:
  
«1. El pla especial presentat té per objecte modificar el planejament urbanístic d'aquest terme municipal amb la finalitat que aquest assumisca el desenvolupament de l'obra pública a desenvolupar i la delimitació d'una zona als efectes de legitimar les expropiacions necessàries per a l'execució d'aquesta obra.
  
2. Les parcel·les elegides per a desenvolupar el projecte de referència no afecta camins ramaders classificats d'aquest terme municipal de Castellfort, segons classificació dels camins ramaders d'aquest terme aprovada per l'Ordre de la Conselleria d'Agricultura i Medi Ambient de 29 de setembre de 1995 i publicada en el Diari Oficial de la Generalitat Valenciana de 3 de novembre de 1995.
  
3. Les parcel·les sobre les quals s'estableix la reserva de sòl amb destinació a l'execució de l'obra pública consistent en una planta de tractament de purins, presenten un ús agrícola de secà i s'ubica en un entorn de cultius de topografia plana. El projecte no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en el context provincial o de Comunitat Valenciana. No afecta espais naturals que requerisquen especial protecció.
  
4. L'actuació no afecta el domini públic hidràulic.
  
5. De conformitat amb la Llei 2/1989, d'Impacte Ambiental, i el Decret 162/1990, pel qual s'aprova el reglament per a l'execució de la Llei d'Impacte Ambiental, apartat 6.a) de l'annex I, les instal·lacions de tractament i/o eliminació de rebutjos i residus urbans queden sotmeses a declaració d'impacte ambiental pel procediment establit per la normativa amunt esmentada.
  
6. De conformitat amb la Llei 2/1989, d'Impacte Ambiental, i el Decret 162/1990, pel qual s'aprova el reglament per a l'execució de la Llei d'Impacte Ambiental, els plans especials en sòl no urbanitzable, article 4.b), annex II, queden sotmesos al procediment d'impacte ambiental, segons allò que s'ha establit en la llei esmentada.»
  
Segons aquest informe, no hi ha cap motiu mediambiental de fons que desaconselle la ubicació de la reserva de sòl per a la ubicació de la planta.
  
Quant a la possibilitat que siga preceptiva la prèvia declaració o estimació d'impacte ambiental amb caràcter previ a la realització de l'obra, cal assenyalar el següent:
  
a) L'objecte del procediment que ara s'examina consisteix exclusivament a comprovar l'adequació urbanística d'un projecte d'obra pública, comprovació que s'efectua seguint els tràmits propis del procediment d'aprovació dels plans especials. Com estableix amb total claredat l'article 170 del RPCV, no estem pròpiament davant d'un pla especial, sinó davant d'un projecte d'obra que, a fi de verificar la seua adequació a l'ordenament urbanístic, es tramita com un pla especial, amb la qual cosa s'habilita perquè puga, si és procedent, modificar el planejament urbanística general vigent. Per tant, no estem davant del supòsit de pla especial a què es refereix l'annex del Reglament d'Execució de la Llei d'Impacte Ambiental.
  
b) Segons l'article 43.2 de la LRAU, i com ha establit reiteradament aquesta conselleria, només les modificacions del planejament general que reclassifiquen sòl no urbanitzable en urbà o urbanitzable estan subjectes a declaració d'impacte ambiental, sense que estiguen subjectes a aqueix tràmit les alteracions de planejament que simplement afecten el sòl no urbanitzable. De conformitat amb això, les reserves de sòl dotacional en sòl no urbanitzable (que no perd aquesta classificació) portades a terme mitjançant pla especial (o projecte d'obra amb la documentació complementària pròpia d'un pla especial) tampoc estan subjectes a declaració d'impacte ambiental.
  
c) En qualsevol cas, i amb caràcter previ a l'obtenció de la llicència d'activitat i al començament de les obres, haurà d'obtenir-se la prèvia declaració d'impacte ambiental, pel procediment d'avaluació d'impacte, tal com s'assenyala en l'informe de la Conselleria de Medi Ambient.
  
Cinqué. L'article 170.4 del RPCV estableix que rebut el projecte bàsic tramitat com a pla especial, «la conselleria competent en matèria d'urbanisme pot declarar-lo compatible amb l'ordenació urbanística, ben siga perquè no la modifica o perquè es resol modificar-la assumint en ella el projecte de nova obra pública. En l'últim cas es comprovarà la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació».
  
El municipi de Castellfort té un pla general aprovat definitivament el 25 de maig de 1999, en el qual la parcel·la afectada per l'expedient que s'examina està classificada com a sòl no urbanitzable de protecció forestal. D'esta manera, el pla especial que s'examina té caràcter modificatiu del planejament general. No obstant això, del que expressa l'informe de la Conselleria de Medi Ambient es desprén que els terrenys afectats no reuneixen valors forestals o mediambientals, per la qual cosa no hi ha valors que determinen la inconveniència de l'emplaçament. D'aquesta manera, no existeix des de consideracions urbanístiques i d'ordenació del territori, cap obstacle a l'execució d'aquesta actuació, per la qual cosa procedeix declarar-la compatible amb l'ordenació urbanística i aprovar definitivament el pla.
  
La declaració de conformitat urbanística que l'aprovació d'aquest expedient comporta és independent de la resta d'autoritzacions que la planta de tractament de fems puga necessitar en virtut de l'aplicació de la legislació sectorial, atés que tal declaració ho és exclusivament als efectes de la legislació urbanística.
  
Sisé. Segons l'article 8.a) del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, el director general d'Urbanisme i Ordenació Territorial és competent per a «formular i elevar propostes raonades sobre l'aprovació definitiva de plans als òrgans competents de la Generalitat Valenciana». Al seu torn, l'article 9.1 assenyala que el director general «podrà sotmetre la seua proposta a previ dictamen de la Comissió Territorial d'Urbanisme» i que «si el dictamen es refereix a un municipi de menys de 50.000 habitants, tindrà directament efectes de resolució executòria», mentre que «en els altres casos el dictamen només tindrà efectes informatius i de tràmit». Finalment, segons l'article 6.d) del Reglament correspon al conseller «aprovar definitivament els instruments de planejament (...) excepte les excepcions regulades en els articles 5.b) (plans d'acció territorial) i h) (declaracions d'interés comunitari extraordinàries) i 9.1 del reglament».
  
De l'anterior es dedueix que si el director general sotmet l'assumpte al dictamen de la Comissió Territorial d'Urbanisme, la comissió és l'òrgan competent per a acordar l'aprovació definitiva si el pla «es refereix a un municipi de menys de 50.000 habitants», mentre que «en els altres casos» (això és, si el pla no es refereix a un municipi de menys de 50.000 habitants) després de l'informe de la comissió l'aprovació definitiva correspondrà al conseller.
  
El pla especial complementari que s'examina afecta un municipi de menys de 50.000 habitants, per la qual cosa, si se sotmet el dictamen a la Comissió Territorial d'Urbanisme, la comissió serà la competent per a aprovar definitivament el pla.
  
En virtut de tot el que antecedeix, la Comissió Territorial d'Urbanisme de Castelló acorda:
  
Aprovar definitivament el pla especial complementari del projecte d'obra pública denominada «Projecte de construcció i explotació de sis plantes de tractament i dos centres de gestió dels fems de la ramaderia porcina de Castelló. Planta de tractament de Castellfort», declarant la seua compatibilitat amb l'ordenació urbanística.
  
Contra el present acord, que no posa fi a la via administrativa, podrà interposar-se un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló de la Plana, 26 de juliol de 2001.- El secretari de la Comissió Territorial d'Urbanisme: Fernando Renau Faubell.